জনপ্রিয় মণ্ডপের পাশেই বিষাক্ত খাবারের স্টল! ধরা পড়ল পুরসভার নজরদারিতে

কলকাতা: দুর্গাপুজোর (Durga Puja) ভিড়ের সুযোগে শহরের জনপ্রিয় পুজোমণ্ডপ ঘিরে গজিয়ে উঠেছিল একাধিক ভেজাল ও বিষাক্ত খাবারের স্টল (Street Food Stall)। পুরসভার স্বাস্থ্য বিভাগের অভিযানে মিলল উদ্বেগজনক তথ্য, একাধিক খাবারের নমুনা এতটাই নিম্নমানের যা খেলে খাদ্যে বিষক্রিয়ার আশঙ্কা ছিল প্রবল (District News)।

কলকাতা পুরসভার ফুড সেফটি অফিসাররা দক্ষিণ কলকাতার নিউ আলিপুর, দেশপ্রিয় পার্ক ও বালিগঞ্জ এলাকায় অভিযান চালিয়ে মোট ১৬৫টি খাবারের নমুনা সংগ্রহ করেন। এর মধ্যে আটটি নমুনা পরীক্ষায় মারাত্মকভাবে নিম্নমানের বলে ধরা পড়ে। অধিকাংশ ক্ষেত্রেই সমস্যার উৎস ছিল বিরিয়ানি, যেখানে ব্যবহৃত হয়েছে খাবারে নিষিদ্ধ রং ও রাসায়নিক উপাদান।

আরও পড়ুন: বাড়িতে ED তল্লাশি, বিস্ফোরক সুজিত বসু, কী বললেন শুনুন

পুরসভার এক আধিকারিক জানিয়েছেন, “বিরিয়ানিকে আকর্ষণীয় করে তুলতে এমন রং ব্যবহার করা হচ্ছিল যা খাবারের জন্য একেবারেই অনুপযুক্ত। এই রং শরীরে গেলে ক্যান্সারের ঝুঁকি বাড়ে।” পাশাপাশি স্বাদ বাড়াতে ব্যবহার করা হচ্ছিল নানা নিষিদ্ধ রাসায়নিক পদার্থ, যা অন্ত্র ও ত্বকের ক্ষতি করতে পারে।

ঘটনাস্থলেই পুরসভার ফুড সেফটি অফিসাররা ওই সমস্ত দোকানের খাবার বিক্রি বন্ধ করে দেন এবং পুজো উদ্যোক্তাদের সতর্ক করেন। পুরসভার তরফে জানানো হয়েছে, নিম্নমানের খাবার বিক্রি করা দোকানগুলির বিরুদ্ধে আইনানুগ ব্যবস্থা নেওয়া হবে।

পুজোর চার দিন জুড়ে চলেছিল পুরসভার ভ্রাম্যমাণ খাদ্য নিরাপত্তা ইউনিটের অভিযান। চলন্ত ল্যাবরেটরিতে খাবারের নমুনা পরীক্ষা করে সঙ্গে সঙ্গেই দোকানদারদের রিপোর্ট ধরিয়ে দেওয়া হয় বলে জানান কর্তারা।