ফের উত্তেজনা বিবাদী বাগে, তৃণমূলপন্থী BLO–দের বিক্ষোভে অস্থির CEO দফতর

কলকাতা: বিবাদী বাগে (BBD Bagh) ফের উত্তেজনা। মঙ্গলবার মুখ্য নির্বাচনী আধিকারিকের দফতরের বাইরে তৃণমূলপন্থী (TMC) BLO (Booth Level Officer) অধিকার রক্ষা কমিটির বিক্ষোভ ঘিরে দফায় দফায় অশান্তির সৃষ্টি হয়। বিভিন্ন দাবি নিয়ে তারা স্লোগান দিতে শুরু করলে পরিস্থিতি টানটান হয়ে ওঠে। বিক্ষোভকারীদের মিছিল দফতরের প্রধান ফটকের দিকে এগোতেই পুলিশ ব্যারিকেড করে পথ আটকায়। সেই ব্যারিকেড ভেঙে CEO দফতরে ঢোকার চেষ্টা করতেই উত্তেজনা আরও বাড়ে।

পুলিশ বিক্ষোভকারীদের আটকে রাখার চেষ্টা করলে দুই পক্ষের মধ্যে তীব্র বচসা বেঁধে যায়। বিক্ষোভকারীদের অভিযোগ, BLO–দের দীর্ঘদিনের সমস্যা ও নিরাপত্তা সঙ্কট সমাধানে নির্বাচন কমিশন কোনও রকম উদ্যোগ নিচ্ছে না। তাঁদের কাজের পরিবেশ, নিরাপত্তা ও বেতন কাঠামু–সংক্রান্ত দাবি নিয়েই এই আন্দোলন।

আরও পড়ুন: যাদবপুর বিশ্ববিদ্যালয়ে বাড়ছে নিরাপত্তা, অগ্রগতির রিপোর্ট চাইল হাইকোর্ট

এদিন মৃত BLO–দের পরিবারের সদস্যদেরও সঙ্গে নিয়ে আসেন BLO অধিকার রক্ষা কমিটির নেতৃত্ব। তাঁদের অভিযোগ, ফিল্ডে কাজ করতে গিয়ে বহু BLO দুর্ঘটনা বা অসুস্থতার শিকার হলেও প্রশাসনের তরফে পরিবারগুলি সঠিক সাহায্য পাননি। একই সঙ্গে অতিরিক্ত কাজের চাপ, যাতায়াত খরচ, নিরাপত্তা সঙ্কটসহ একাধিক সমস্যার কথা তুলে ধরে দ্রুত সমাধানের দাবি জানান তাঁরা।

বিক্ষোভকারীরা সাফ জানিয়েছে, দাবি মিটতে না হলে আন্দোলন আরও বৃহত্তর আকার নেবে।
এদিকে পরিস্থিতি স্বাভাবিক রাখতে বাড়ানো হয়েছে পুলিশি মোতায়েন।